2021. gada \_\_\_.\_\_\_\_\_\_\_\_\_\_ Noteikumi Nr.\_\_\_\_ (prot. Nr. \_\_\_\_ §)

**Kuģošanas līdzekļa vajāšanas, apturēšanas, pārbaudes un aizturēšanas kārtība un nosacījumi**

Izdoti saskaņā ar

Valsts robežsardzes likuma

15.panta ceturto daļu

1. Noteikumi nosaka nosacījumus un kārtību, kādā Valsts robežsardze veic kuģošanas līdzekļa vajāšanu, apturēšanu, pārbaudi vai aizturēšanu Latvijas Republikas ūdeņos un arī ārpus tiem.
2. Šo noteikumu izpratnē Latvijas Republikas ūdeņi ir Latvijas Republikas iekšējie ūdeņi, tostarp, robežakvatorijas un jūras ostu akvatorijas, un Latvijas Republikas teritoriālā jūra.
3. Valsts robežsardze ir tiesīga uzsākt kuģošanas līdzekļa, kas atrodas Latvijas Republikas ūdeņos, vajāšanu un apturēšanu saskaņā ar ANO Jūras tiesību konvencijas [111.](https://likumi.lv/ta/id/318741#p111) pantu un turpināt kuģošanas līdzekļa vajāšanu un apturēšanu arī ārpus Latvijas Republikas ūdeņiem, ja kuģošanas līdzeklim ir dots redzams vai dzirdams signāls apstāties, nepieciešamības gadījumā izmantojot starptautiskos kodu signālus un sakaru līdzekļus, bet kuģošanas līdzeklis neapstājas.
4. Valsts robežsardzei ir jāpārtrauc kuģošanas līdzekļa vajāšana, ja tas ieiet citas valsts teritoriālajos ūdeņos.
5. Lēmumu par šo noteikumu 3. punktā minētā kuģošanas līdzekļa vajāšanu vai apturēšanu pieņem Valsts robežsardzes kuģošanas līdzekļa kapteinis vai cita Valsts robežsardzes priekšnieka pilnvarota amatpersona, ja:

5.1. aizdomās turamais kuģošanas līdzeklis ir iesaistīts valsts robežas neaizskaramības pārkāpumā;

5.2. kuģošanas līdzekļa vadītājs vai apkalpe nepakļaujas Valsts robežsardzes likumīgajai prasībai apstādināt kuģošanas līdzekli, lai veiktu tā pārbaudi.

6. Valsts robežsardze tiesīga veikt kuģošanas līdzekļa pārbaudi, ja:

6.1. ir pamats uzskatīt, ka Latvijas Republikas ūdeņos pārkāpta ārzemnieku ieceļošanas, uzturēšanās, nodarbinātības, izceļošanas vai tranzīta noteikumu ievērošana ārpus robežšķērsošanas vietas;

6.2. ir pamats uzskatīt, ka kuģošanas līdzekļa vadītājs pārkāpis Latvijas Republikas ūdeņu izmantošanu regulējošo normatīvo aktu vai Latvijai Republikai saistošo starptautisko tiesību normas, kas nosaka Latvijas Republikas ūdeņu izmantošanas kārtību un kuru kontrole ir Valsts robežsardzes kompetencē.

7. Kuģošanas līdzekļa pārbaude ietver:

7.1. navigācijas, tehniskās un sakaru dokumentācijas pārbaudi;

7.2. apkalpes un pasažieru saraksta pārbaudi, ja atbilstoši normatīvajiem aktiem, attiecīgā saraksta esamība ir paredzēta;

7.3. apkalpes locekļu kvalifikāciju apliecinošu dokumentu pārbaudi;

7.4. apkalpes un pasažieru personu apliecinošo dokumentu pārbaudi;

7.5. vadītāja kvalifikācijas dokumentu pārbaudi;

7.6. kuģošanas līdzekļa reģistrācijas dokumentu pārbaudi;

7.7. kravas dokumentu pārbaudi, ja tādi ir;

7.8. ar zveju saistīto dokumentu pārbaudi, ja tādi ir;

7.9. visu kuģošanas līdzekļa telpu un tilpņu pārbaudi, kā arī kuģošanas līdzekļa aprīkojuma un glābšanas līdzekļu atbilstības normatīvo aktu prasībām pārbaudi;

7.10. iespējamo alkoholisko, narkotisko, psihotropo, toksisko vai citu apreibinošo vielu ietekmes noteikšanu kuģošanas līdzekļa apkalpes locekļiem;

7.11. citas normatīvajos aktos minētās prasības, kas ir Valsts robežsardzes kompetencē.

8. Valsts robežsardzes amatpersona, pamatojoties uz šo noteikumu 6. punktā minētajiem iemesliem, kuģošanas līdzekļa kapteiņa vai vadītāja klātbūtnē sastāda Kuģošanas līdzekļa pārbaudes protokolu (1. pielikums). Pārbaudes protokolu sastāda divos eksemplāros latviešu valodā. Vienu kuģošanas līdzekļa pārbaudes protokola eksemplāru nodod kuģošanas līdzekļa kapteinim vai vadītājam.

9. Kuģošanas līdzekļa pārbaudes laikā, konstatējot pārkāpumus ārpus Valsts robežsardzes kompetences, Valsts robežsardzes amatpersona sazinās ar kompetento institūciju un informē par konstatēto.

10. Valsts robežsardze tiesīga aizturēt kuģošanas līdzekli savas kompetences ietvaros, ja konstatēts valsts robežas režīma pārkāpums vai nelegālā migrācija.

11. Ja kuģošanas līdzekli aiztur, Valsts robežsardzes amatpersona kuģošanas līdzekļa kapteiņa vai vadītāja klātbūtnē sastāda Kuģošanas līdzekļa aizturēšanas protokolu (2. pielikums). Aizturētā kuģošanas līdzekļa kapteinis vai vadītājs uzrāda pārbaudei Valsts robežsardzes amatpersonas pieprasītos dokumentus, kuru kopijas var pievienot protokolam, par to protokolā izdarot attiecīgu atzīmi. Kuģošanas līdzekļa aizturēšanas protokolu sastāda divos eksemplāros latviešu valodā. Vienu Kuģošanas līdzekļa aizturēšanas protokola eksemplāru nodod kuģošanas līdzekļa kapteinim vai vadītājam, bet otrs Kuģošanas līdzekļa aizturēšanas protokola eksemplārs paliek pie Valsts robežsardzes kuģošanas līdzekļa kapteiņa vai vadītāja.

12. Ja kuģošanas līdzekļa kapteinim vai vadītājam nav saprotams Kuģošanas līdzekļa pārbaudes protokola vai Kuģošanas līdzekļa aizturēšanas protokola saturs, Valsts robežsardzes amatpersona to izskaidro kuģošanas līdzekļa kapteinim vai vadītājam saprotamā valodā vai valodā, kuru viņam būtu jāsaprot.

13. Aizturēto kuģošanas līdzekli Valsts robežsardzes pavadībā var nogādāt tuvākajā Latvijas Republikas ostā.

Ministru prezidents Krišjānis Kariņš

Iekšlietu ministre Marija Golubeva